দ্বিতীয় বিতর্কিত বিষয়, তথ্যের স্থানীয়করণ বা ডেটা লোকালাইজেশন। শ্রীকৃষ্ণ কমিটির রিপোর্টে বলা হয়েছে, তথ্যের সব জিম্মাদারকে ভারতে উদ্ভূত সমস্ত ব্যক্তিগত তথ্য হয় ভারতে অবস্থিত কোনও সার্ভারে অথবা তার একটা কপি (মিরর ইমেজ) এ দেশে রাখতে হবে। এ ছাড়াও, যে সমস্ত সংবেদনশীল তথ্যকে কেন্দ্রীয় সরকার আলাদা করে চিহ্নিত করবে, সেগুলি শুধুমাত্র ভারতেই সংরক্ষণ করতে হবে। যেহেতু, বিষয়টি তথ্যপ্রযুক্তি শিল্পকে নানা ভাবে প্রভাবিত করবে, তাই এটা নিয়ে শোরগোল শুরু হয়ে গেছে। সেপ্টেম্বর মাসের গোড়ায় ক্যালিফোর্নিয়াতে ভারতের তথ্যপ্রযুক্তি মন্ত্রী রবিশঙ্কর প্রসাদ গুগল-এর অফিস সফরে গেলে, তার সিইও সুন্দর পিচাই নাকি তাঁকে একটি চিঠি দিয়ে তথ্যের অবাধ গতিবিধির সপক্ষে সওয়াল করেন। তাঁর মতে, এতে ভারতে ডিজিটাল অর্থনীতির দ্রুত বিকাশ হবে।